b'\n_START_ARTICLE_\nH\xc3\xa5rbiller\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (1,5\xe2\x80\x9312 mm), ovale, vanligvis ganske flate biller. De kan kjennes p\xc3\xa5 at antennene er tr\xc3\xa5dformede, brystskjoldet (pronotum) er ganske kort og kroppen vanligvis dekket av korte h\xc3\xa5r. Hodet er gjerne noe nedb\xc3\xb8yd og knapt synlig ovenfra. Langs sidene g\xc3\xa5r et par skarpe kinn-lister. Antennene er 11-leddete, tr\xc3\xa5dformede og n\xc3\xa5r omtrent til bakkanten av brystskjoldet. Brystskjoldet (pronotum) er ganske kort og mye bredere enn langt. Dekkvingene er vanligvis avflatet midt p\xc3\xa5, sett ovenfra ovale eller jevnbrede, tre til \xc3\xa5tte ganger s\xc3\xa5 lange som pronotum. De mangler tydelige punktrekker. Beina er temmelig tynne og skj\xc3\xb8re (faller lett av), noen har fortykkede bakl\xc3\xa5r og lange sporer p\xc3\xa5 bakleggen. Larvene er avflatede, skrukketroll-lignende, bakkroppen langt tilspisset. De skiller seg fra andre billelarver ved at de har lange, flerleddete antenner. De kryper p\xc3\xa5 bunnen og p\xc3\xa5 vannplanter, sv\xc3\xb8mmer ikke.\n_START_SECTION_\nLevevis\n_START_PARAGRAPH_\nDe aller fleste artene har larver som lever i stillest\xc3\xa5ende ferskvann, men noen tropiske arter lever i fuktig, d\xc3\xb8d ved, og noen arter lever i rennende vann. Larvene t\xc3\xa5ler lite forurensning og kan brukes som indikatorer p\xc3\xa5 vannkvalitet. De lever mest trolig av \xc3\xa5 filtrere detritus (r\xc3\xa5tnende plantemateriale, mudder). De puster i luft og m\xc3\xa5 opp til overflaten for \xc3\xa5 hente denne av og til. N\xc3\xa5r larven er fullt utvokst, kryper den p\xc3\xa5 land for \xc3\xa5 forvandle seg til en puppe. De voksne insektene finner man ofte i vegetasjonen. De flyr godt, s\xc3\xa6rlig om natten, og blir ofte tiltrukket til lys. Artene i slekten Scirtes kan hoppe. H\xc3\xa5rbillene er ganske vanlige i tempererte omr\xc3\xa5der, mindre vanlige i tropene. Artene i den artsrike slekten Cyphon er temmelig vanskelige \xc3\xa5 bestemme.'